แบงก์กรุงเทพขอธปท.เพิ่มธนบัตรฉลองครองราชย์1ล้านฉบับ
ธนาคารกรุงเทพ ประสานงาน ธปท. ขอเพิ่มธนบัตรที่ระลึกฉลองครองราชย์ครบ70ปีอีก 1 ล้านฉบับ รองรับความต้องการของลูกค้าในการเก็บสะสมเริ่ม15มิ.ย.นี้
11 มิ.ย. 2559

ธนาคารกรุงเทพ ประสานงาน ธปท. ขอเพิ่มธนบัตรที่ระลึกฉลองครองราชย์ครบ70ปีอีก 1 ล้านฉบับ รองรับความต้องการของลูกค้าในการเก็บสะสมเริ่ม15มิ.ย.นี้
รายงานข่าวจากธนาคารกรุงเทพ จำกัด (มหาชน) เปิดเผยว่า ทางธนาคารได้ประสานงานกับธนาคารแห่งประเทศไทย (ธปท.) ในการขอจัดสรรธนบัตรเฉลิมพระเกียรติพระบาทสมเด็จพระเจ้าอยู่หัว ฉลองสิริราชสมบัติ 70 ปี เพิ่มเติมอีกจำนวน 1,000,000 ฉบับ จากที่ได้ดำเนินการไปแล้ว 1,930,000 ฉบับ รวมเป็น 2,930,000 ฉบับ เพื่อรองรับความต้องการของลูกค้าและประชาชนที่แสดงความจำนงค์และประสงค์แลกเก็บสะสมเป็นที่ระลึกเป็นจำนวนมาก
สำหรับธนบัตรที่ขอจัดสรรเพิ่มเติมจำนวน 1,000,000 ฉบับ จะนำส่งสาขาและเปิดให้ลูกค้าและประชาชนแลกในวันพุธที่ 15 มิถุนายน 2559 เป็นต้นไป หรือจนกว่าธนบัตรจะหมด
ธนาคารกรุงเทพได้จัดสรรธนบัตรฯ ไปยังสาขาทั่วประเทศกว่า 1,000 แห่ง เพื่อให้ลูกค้าและประชาชนแลกเก็บไว้เป็นที่ระลึกตั้งแต่วันพฤหัสบดีที่ 9 มิถุนายน 2559 โดยคำนึงถึงการกระจายไปยังลูกค้าและประชาชนให้ได้รับทั่วถึงกันในทุกพื้นที่เป็นสำคัญ